b'\n_START_ARTICLE_\nSalmonela\n_START_SECTION_\nIzvor oku\xc5\xbebe\n_START_PARAGRAPH_\n\xc5\xbdivila, ki so najpogosteje izvor oku\xc5\xbebe s salmonelami, so meso, jajca, mleko, voda ..._NEWLINE_\xc5\xbdivali so tudi lahko vir oku\xc5\xbebe s salmonelami; bodisi so oku\xc5\xbeene same bodisi bakterijo mehansko prena\xc5\xa1ajo. Glavni vir oku\xc5\xbebe s salmonelami je blato klicenoscev. Pri salmonelozah je kliceno\xc5\xa1tvo izrednega pomena, saj ve\xc4\x8dina oku\xc5\xbeb poteka brez bolezenskih znakov (ti ljudje dalj\xc5\xa1i ali kraj\xc5\xa1i \xc4\x8das izlo\xc4\x8dajo salmonele z blatom), po preboleli bolezni pa se salmonele izlo\xc4\x8dajo z blatom \xc5\xa1e 4 do 5 tednov, v nekaterih primerih celo ve\xc4\x8d kot 1 leto. Z nehigienskim ravnanjem in razmerami se lahko salmonele iz blata ljudi in \xc5\xbeivali zanese v \xc5\xbeivila, kjer se salmonele v ugodnih razmerah namno\xc5\xbeijo do take mere, da po zau\xc5\xbeitju \xc5\xbeivila povzro\xc4\x8dijo oku\xc5\xbebo.\n_START_SECTION_\nPotek najpogostej\xc5\xa1e oblike oku\xc5\xbebe s salmonelami\n_START_PARAGRAPH_\nBolezen se pojavi 6 do 48 ur po zau\xc5\xbeitju \xc5\xbeivila onesna\xc5\xbeenega s salmonelami. Zau\xc5\xbeite salmonele prizadenejo \xc4\x8drevo. Bolezen se za\xc4\x8dne naglo, s slabostjo in bole\xc4\x8dinami v trebuhu, povi\xc5\xa1ano telesno temperaturo ter drisko, blato ima lahko prime\xc5\xa1ano sluz in kri. Nekateri bolniki bruhajo. Bolezen lahko poteka v blagi obliki, lahko pa se razvije v hudo obliko, ko bolnik zaradi pogostih iztrebljanj izgubi veliko teko\xc4\x8dine, kar lahko privede do hude izsu\xc5\xa1itve. V\xc4\x8dasih lahko pride tudi do smrtnega izida.'